Je Girars d’Esterno, escuiers, fil mons. Jehan d’Esterno, chevalier, faiz savoir à touz ces qui verront et orront ces presentes lattres que je, de ma bone velonté, ay pris en fié et en chasemant de noble baron mons. Jeham de Chalon, signour d’Arlay, touz les homes que j’ay à Bolando, emsamble touz lour mex et les appendises d’icels, c’est à savoir Huguenim, le fil Nichole, et le mex qu’il tient; Hugon, le fil Rolier, et le mex qu’il tient, Crestin, son frere, et le mex qu’il tient; Robelin, fil Bonart, et le mex qu’il tient; Huguenim, dit Apelat, et le mex qu’il tient, et le mex qui fut Besançon Atyant; le mex à Maselier; le Lochar, de Chenevieres, et le mex qu’il tient; Crestin Gomel, et le mex qu’il tient; Jehan, dit Bole, et le mex qu’il tient; Bonart, le fil Richar, de Beugelieres, et le mex qu’il tient; Hugon, fil Perrier, et le mex qu’il tient; Estevenat, fil Rolier, et le mex qu’il tient; Botin, et le mex qu’il tient; Villemin, fil Coleton, et le mex qu’il tient; Crestenat, de Bogelières, et le mex qu’il tient; et toutes les apartenances des devantdit mex, liquex mas sunt assis en la vile, ou territoire et ou finage de Bolando, em prez, en champs, en terres, en chesaux, em maisons et en chenevieres. Après j’ay ausi pris en fié et en chasemant doudit mons. Jeham quanque j’ay et tien en la vile et au territoire de Bolando et puis tenir en ladite vile, jusque au jour que ces lettres furent faites; et recognos que ces choses devantdites tenoie je d’alluef ançois que je preisse en fié doudit mons. Jeham. Et en recompensation et en renunciation dou devantdit fié, j’ay eu et receu dou devantdit mons. Jeham cinquante livres d’estevenans en bons deniers nombrez; saul ce que quamque je acquerray ou porray acquerir, dois ci en avant, outre les choses dessusdites, ne doit estre dou devantdit fié. Et toutes ces choses dessusdites ay je promis et promet, pour moi et pour mes hoirs, adit mons. Jeham et à ses hoirs tenir et garder et nonmie venir encontre, par moy et par autrui, par mon soiremant corporelmant donné sus saint ewangiles. En tesmoignaige de laquel chose, j’ai fait metre en ces letres le seel de [l’official] de la court de Besançon... Ce fut fait et donné le lundi après feste saint Lorant, l’an Nostre Signour mil CC octante et VI.